钦定古今图书集成/理学汇编/学行典/第131卷 > 孝经 > 《广要道章》
## 钦定古今图书集成/理学汇编/学行典/第131卷 > 孝经 > 《广要道章》

《礼》者敬而已矣。故敬其父则子悦，敬其兄则弟悦，敬
其君则臣悦，敬一人则千万人悦，所敬者寡而悦者
众，此之谓要道也。

〈疏〉言礼者，敬而已矣，谓礼主于敬也。又明敬功至广，是要道也。其要正以谓天子敬人之父则其子皆悦；敬人之兄则其弟皆悦；敬人之君则其臣皆悦。此皆敬父兄及君一人，则其子弟及臣子万人皆悦。故其所敬者寡而悦者众，即前章所言“先王有至德要道”者，皆此义之谓也。　案《尚书·五子之歌》云：“为人上者，奈何不敬？”谓居上位，须敬其下。